open-index/open-wikipedia-markdown huggingface dataset:
Rudersdal (gemeente)

**Rudersdal** is in gemeente yn it noardlik diel fan Grut-Kopenhagen yn de regio Haadstêd (Deensk: *Region Hovedstaden*) yn Denemark. 
De gemeente waard yn 2007 foarme mei de weryndieling troch de ferieniging fan de gemeentes Søllerød en Birkerød.

It riedshûs fan de gemeente is fêstige yn it eardere riedshûs fan de gemeente Søllerød yn Holte, in ûntwerp fan Arne Jacobsen en Flemming Lassen.

De eardere gemeente Søllerød wie neffens it ynkommen en de reëele wearde fan it besit foar dessenia de rykste gemeente fan it lân. Nei de gearfoeging fan de twa gemeenten foarmet de gemeente de op ien nei rykste gemeente fan it lân.

## Plakken
Gladsaxe (gemeente)

**Gladsaxe** is in gemeente yn de regio Haadstêd (Deensk: *Region Hovedstaden*) yn Denemark. De gemeente leit noardwestlik fan it sintrum fan Kopenhagen en grinzget oan de gemeentes Gentofte, Lyngby-Tårbæk, Furesø, Herlev en Kopenhagen.

De ta stêd fusearre gemeente bestiet út de oarspronklike doarpen Bagsværd, Buddinge, Gladsaxe, Mørkhøj en Søborg. Oant 1909 hearde ek Herlev by de gemeente Gladsaxe.

Yn it ramt fan de gemeentlike weryndieling fan 2007 bleau Gladsaxe selsstannich.
Rjochtdei (De Jouwer)

**Rjochtdei** wie in histoarysk spektakel op De Jouwer. It begûn doe’t in tal frijwilligers fan Museum De Jouwer betocht om de skiednis rûnom de bou fan de Jouster Toer yn 1628 ta nij libben te bringen. Grytman Hobbe fan Baerdt lei op 8 augustus fan dat jier de earste stien fan de toer. De grytman bestjoerde yn dy tiid syn gritenij, en hie as foarsitter fan it ‘nedergerjocht’ ek in taak as rjochter. Yn de Jouster toer is in Rjochtkeamer dêr’t de grytman eartiids rjocht spruts. 

## Skiednis
Yn 2008 waard de earste Rjochtdei hâlden. Sa'n 350 frijwilligers rûnen yn 17e-iuwske klean. De grytman kaam fan syn hûs mei syn gefolch nei de tsjerke fan 'flekke' De Jouwer. Dêr waard in oanklacht foarlêzen, en beide partijen waarden heard. De grytman spruts nei ôfrin rjocht. Op de histoaryske dei yn it sintrum fan De Jouwer wie âlde sang, ambachten, muzyk en rjochtspraak te sjen en te hearren. Skilders en tekeners wiene dwaande om de toer yn byld te bringen. De rjochtssitting yn de Hobbe van Baerdttsjerke waard trije kear opfierd. Wylst yn de tsjerke de sittings wiene, wie bûten muzyk en waarden yn de Midstrjitte en op it terrein fan it Museum in soad acts opfierd. Ambachtsju en skilders toanden harren fakmanskip. Leafhawwers koene mei in pream nei Penninga’s Molen farre, of lieten harren takomst foarsizze troch de wiersister.

Op 29 maaie 2012 waard de Rjochtdei foar de twadde kear holden. Neist de sjongende seelju wiene der ek preammen mei in shantykoar.

Yn 2013 wie Hans Wiegel gastspiler. Hy kaam dy dei as foarsitter fan it Hof fan Fryslân om grytman Hobbe fan Baerdt by te stean. De rol fan dde grytman waard spile troch de âld-boargemaster fan Skarsterlân, Bert Kuiper. 

## Peinje
Foar de Rjochtdei waard in spesjale munt, de Jouster Sulver Gûne, útjûn. Op de twadde Rjochtdei bea Ambachtlik Fryslân it Museum De Jouwer in drinkhoarn oan, snien út de hoarn fan in ko. Yn it snijwurk binne it wapen fan De Jouwer en dat fan Hobbe fan Baerdt ferwurke. De iepening is bewurke mei siersulver en de punt hat in ikel fan sulver. De weardeoantsjutting op de munt betsjut 'sulveren gûne', mar de munt sels is makke fan in koper-nikkel legearing 

## Edukaasje
Museum De Jouwer hat om de toer in projekt makke foar it basisûnderwiis mei as titel 'De Jouster Toer en de rjochtspraak'. By de tabletrûte heart in rûnlieding yn de toer en ek de rjochtkeamer en it ‘hûnegat’ wurde besjoen.
Glostrup (gemeente)

**Glostrup** is in gemeente yn de regio Haadstêd (Deensk: *Region Hovedstaden*) yn Denemark. De gemeente leit likernôch 10 kilometer westlik fan it sintrum fan Kopenhagen. Yn de regio Haadstêd heart de gemeente mei in oerflak fan 13,30 km² en 22.663 ynwenners (01.01.2018) ta de lytsere gemeentes.

De gemeente waard yn 1841 stifte. Troch de groei fan Kopenhagen ferdûbele de befolking tusken 1947 en 1960. Yn de gemeente lizze de plakken Glostrup, Efsinge en Ejby; de beide earstneamde plakken binne yn de jierren 1970 oan inoar fêstgroeid.

Haadstêd fan de gemeente is Glostrup, dêr't trijefearn fan de befolking wennet. Yn it ramt fan de gemeentlike weryndielings bleau Glostrup selsstannich, mar yn 1974 waard Avedøre de by de oanbuorjende gemeente Hvidovre yndield.
Gentofte (gemeente)

**Gentofte** is in gemeente yn de regio Haadstêd (Deensk: *Region Hovedstaden*) yn Denemark. It súdlike diel fan de gemeente grinzget oan de gemeente Kopenhagen en westlik grinzget de gemeente oan de stêd Gladsaxe. De gemeente is de rykste gemeente fan Denemark. Tradisjoneel hat de gemeente in konservative boargemaster en de konservative fraksje yn de gemeenteried hat al sûnt jierren in absolute mearderheid.

Yn it ramt fan de gemeentlike weryndieling bleau de gemeente yn 2007 selsstannich.

Yn de gemeente lizze trije stêden: Gentofte, Vangede en Ordrup. Oare plakken binne Charlottenlund, Dyssegård, Hellerup, Jægersborg, Klampenborg en Skovshoved. It riedshûs stiet net yn de stêd Gentofte, mar yn Charlottenlund.
Kop fan de Bloksleatpolder

De **Kop fan de Bloksleatpolder** is in natoergebiet fan 80 bunder by De Jouwer. It gebiet  leit yn it klaai-op-feangebiet yn De Lege Midden oan de Goaiïngarypster Puollen. De polder is neamd nei de feart de Bloksleat, mar ek in syddyk fan de Tramwei tusken De Jouwer en Twellingea. It paad leit oan de polderdyk en rint lâns de Langsturtepoel, de Gudzekop, de Noarder Alde Wei en de Goaiïngarypster Puollen. 

Yn de polder briede in soad kwetsbere greidefûgels, lykas de skries, de tsjirk en de ljurk. Ek de mûzebiter is in fêste gast. It gers yn dit gebiet wurdt pas nei 15 juny meand, sadat de fûgels de kâns hawwe om te brieden. 

De greiden wurde allinnich mei stâldong bedonge. Dat komt sawol de planten as de fûgels te’n goede. Bysûndere planten binne de djerreblom en de spaanske ruter. Troch it lette meanen yn dit gebiet krije de planten kâns om sie te foarmjen. 

## Simmerpolder en  winterpolder
De Kop fan Bloksleat is in winterpolder omdat de polder simmer- en winter bemeald wurdt. It gebiet wurdt beheard troch Steatsboskbehear. Steatboskbehear hat yn de omkriten noch mear simmerpolders yn behear dy’t allinnich simmerdeis. It net bedike boezemlân strûpt by heech wetter ûnder, lykas it eilantsje Frijgerzen.

## Wetterberging
Yn 2001 die de provinsje in proef foar de berging fan bûtenwetter. It natoergebiet waard twa wiken lang ûnder wetter setten.  It eksperimint wie foar de provinsje needsaak omdat de wetteroerlêst dy lêste tiid hieltyd grutter waard. De Kop fan de Bloksleat waard tusken 2000 en 2003 trije kear ûnder wetter setten. De proef mei tydlike wetterberging moast útwize oft yn tiden fan heech wetter de berging fergrutte wurde koe troch lân tydlik ûnder wetter te setten om wetteroerlêst te foarkommen. It ûndersyk moast ek dúdlikheid jaan oer de wetterkwaliteit en de gefolgen foar bisten. Wichtichste konklúzje wie dat it yn goed oerlis mei alle belutsen partijen net folle kwea koe.


Ofbyld:Kop Blokslootpolder (Bloksleatpolder) 01.jpg
Ofbyld:Kop Blokslootpolder (Bloksleatpolder) 02.jpg
Ofbyld:Kop Blokslootpolder (Bloksleatpolder) 09.jpg
Ofbyld:Kop Blokslootpolder (Bloksleatpolder) 10.jpg
Ofbyld:Kop Blokslootpolder (Bloksleatpolder) 11.jpg
Ofbyld:Kop Blokslootpolder (Bloksleatpolder) 15.jpg
Ofbyld:Kop Blokslootpolder (Bloksleatpolder) 12.jpg
Ofbyld:Kop Blokslootpolder (Bloksleatpolder) 15.jpg
Ofbyld:Kop Blokslootpolder (Bloksleatpolder) 16.jpg
Ofbyld:Kop Blokslootpolder (Bloksleatpolder) 017.jpg
Ofbyld:Kop_Blokslootpolder_(Bloksleatpolder)_018.jpg
Ofbyld:Kop Blokslootpolder (Bloksleatpolder) 020.jpg
Ofbyld:Kop Blokslootpolder (Bloksleatpolder) 22.jpg
Ofbyld:Kop Blokslootpolder (Bloksleatpolder) 24.jpg
Ofbyld:Kop Blokslootpolder (Bloksleatpolder) 25.jpg
Ofbyld:Kop Blokslootpolder (Bloksleatpolder) 28.jpg
Ofbyld:Kop Blokslootpolder (Bloksleatpolder) 30.jpg 
Ofbyld:Kop Blokslootpolder (Bloksleatpolder) 32.jpg
Furesø (gemeente)

**Furesø** is in gemeente yn Nordsjælland yn de regio Haadstêd (Deensk: *Region Hovedstaden*) yn Denemark. De gemeente waard by de weryndieling fan 2007 foarme en ûntstie troch gearfoeging fan de eardere gemeentes:

* gemeente Farum (provinsje Frederiksborg)
* gemeente Værløse (provinsje Kopenhagen)

Fanwegen de minne ekonomy fan Farum en in grut polityk skandaal mei boargemaster Peter Brixtofte en syn bestjoer hie gjin inkelde gemeente nocht om mei Farum gearfoege te wurden. Værløse en Farum wiene lykwols alletwa te lyts om selsstannich te bliuwen en waarden dêrom troch de polityk twongen ta in fúzje. De nije gemeente krige in finansjele kompinsaasje fan 50 miljoen Deenske kroanen. Tagelyk bleau foar de eardere gemeente Farum in hegere belesting fan krêft dan it diel fan de eardere gemeente Værløse. Yn 2014 kaam der in ein oan it belestingferskil. 
 
## Plakken
Frederikssund (gemeente)

**Frederikssund** is in gemeente yn Nordsjælland yn de regio Haadstêd (Deensk: *Region Hovedstaden*) yn Denemark. 

De gemeente waard by de weryndieling fan 2007 foarme en ûntstie troch gearfoeging fan de eardere gemeentes:

* gemeente Frederikssund
* gemeente Slangerup (sûnder Uvelse)
* gemeente Skibby 
* gemeente Jægerspris 

It doedestiidsk yn de gemeente Slangerup lizzende Uvelse Valgdistrikt stimde op 15 jannewaris 2005 yn in referindum yn mearderheid (56,9%) foar oansluting by de gemeente Hillerød. It referindum bleau ynearsten sûnder gefolgen om't de gemeente Slangerup in mearderheid fan 75% easke. Lykwols kamen de partijen oerien in nij referindum út te skriuwen mei it prinsipe fan in gewoane mearderheid. De stimming fûn op 26 april 2005 plak en 54,6% keas op 'e nij foar Hillerød.
## Plakken
Frederiksberg (gemeente)

**Frederiksberg** is in gemeente yn de regio Haadstêd (Deensk: *Region Hovedstaden*) yn Denemark. It is mei in oerflak fan 8,70 km² de lytste gemeente fan it lân. Dêrnjonken is it ek de tichtstbefolke gemeente. Yn it ramt fan de gemeentlike weryndieling fan 2007 bleau de gemeente selsstannich, mar Frederiksberg ferlear doe wol de provinsjale status.  

## Skiednis
Oarspronklik lei Frederiksberg westlik fan de Kopenhaagske fivers bûten Kopenhagen. Troch de anneksaasje fan in tal oanbuorjende gemeentes troch Kopenhagen kaam Frederiksberg sûnt 1901 as in enklave yn de stêd te lizzen.      

Frederiksberg giet werom op kening Frederik III, dy't op 2 juny 1651 twintich boeren fan Nederlânske komôf fan it eilân Amager tastimming joech harren yn Ny Hollænderby (Nije Hollannerstêd) del te setten.

Tusken 1700 en 1703 liet Frederik IV in lusthôf op de Valby Bakker (Valby heuvel) bouwe, it lettere Slot Frederiksberg. Foar de bou hie de kening ynspiraasje opdien by syn reizen nei Frankryk en Itaalje.     

De stêd groeide stadich en om 1800 hie Frederiksberg mar 1.200 ynwenners. Pas nei 1822, doe't de militêre demarkaajseliny om Kopenhagen hinne ferskode en op it lêst opheven waard, sette Frederiksberg útein te groeien. Yn 1857 waard de stêd in selsstannige gemeente, yn 1860 folge it merkrjocht en yn 1864 de ferbining mei it spoar.     

Yn 1969 waard mei de bou fan de Domus Vista yn Frederiksberg it doedestiids heechste hûs fan Denemark en it heechste wengebou fan Skandinaavje boud. Sûnt 1976 is de Domus Vista it op ien nei heechste gebou fan Denemark en sûnt de iepening fan de Turning Torso yn Malmö it op ien nei heechste wengebou fan Skandinaavje.
Willem Klazes Boorsma

**Willem Klazes Boorsma** (Tsjummearum, 21 desimber 1826 - Frjentsjer, 4 july 1870) wie in Frysk keatser dy't yn 'e njoggentjinde iuw trije kear de PC wûn.

## Libben en karriêre
Boorsma waard yn 1826 berne yn Tsjummearum, yn 'e doetiidske gritenij Barradiel. Hy moat al foar 1854 úteinset wêze mei in karriêre yn it keatsen, mar út dy tiid is gjin ynformaasje oerlevere. Yn elts gefal wûn er yn 1854 de PC yn Frjentsjer mei in partoer dat fierders bestie út Pieter Baukes Rijpma en Rients D. Yntema, dy't allebeide fan Penjum kamen. Yn 1855 wûn Boorsma fannijs de PC, diskear yn 'e mande mei syn bruorren Evert Klazes Boorsma en Jan Klazes Boorsma.

Yn 1857 hie de PC in unike finale, wêryn't twa partoeren fan elts trije bruorren it tsjininoar opnamen. Soks is neitiid nea wer foarkommen. De bruorren Boorsma fersloegen de winners fan it foargeande jier, 1856, te witten: Johannes Frearks Felkers, Pieter Frearks Felkers en Frans Frearks Felkers. De bruorren Boorsma wûnen sulverne tabaksdoazen, en de bruorren Felkers sulverne leppels.

Neitiid behelle Willem Klazes Boorsma noch trije kear it twadde plak op 'e PC, yn 1860, 1861 en 1863. Dêrmei garre er yn totaal 15 punten op foar it Ivich Keatsklassemint foar't er yn 1865 ophold mei keatsen. Hy kaam yn 1870 yn 'e âlderdom fan 43&nbsp;jier yn syn berteplak Tsjummearum te ferstjerren.

## Prizen
* 1854 - PC 1e priis
* 1855 - PC 1e priis
* 1857 - PC 1e priis
* 1860 - PC 2e priis
* 1861 - PC 2e priis
* 1862 - PC 2e priis
Fredensborg (gemeente)

**Fredensborg** is in gemeente yn Nordsjælland yn de regio Haadstêd (Deensk: *Region Hovedstaden*) yn Denemark. De gemeente hat in oerflak fan 112,13 km² en in befolking fan likernôch 41.000 (2018) ynwenners.

De gemeente ûntstie op 1 jannewaris 2007 yn it ramt fan de gemeentlike weryndieling troch gearfoeging fan:   

* de eardere gemeente Karlebo; 
* de eardere gemeente Fredensborg-Humlebæk.

Yn de gemeente leit it Slot Fredensborg, de maaitiid- en hjerstresidinsje fan de Deenske keninklike famylje. Yn de gemeente stiet it Louisiana Museum of Modern Art, it meast bekende museum foar hjoeddeiske keunst yn Denemark.
Katee Owen

**Katee Owen** (Miami, 10 jannewaris 1992), is in Amerikaansk neakenmodel en webcamgirl. Hja stiet ek wol bekend ûnder de skûlnammen Katee Life, Cassie Babyy en Juliet Glace.
 
## Libben en karriêre
Owen waard yn 1992 berne yn Miami, yn it suden fan 'e Amerikaanske steat Floarida. Omtrint 2014, doe't se 22&nbsp;jier wie, sette se útein mei wurk as webcamgirl op har eigen webside *KateeLife.com*. Dêr biedt Owen ferskate kearen yn 'e moanne nije filmkes fan harsels oan, wêryn't se stripteases útfierd en neaken omdûnset. Teffens kinne har klanten troch in abonnemint te nimmen live streams fan har ûntfange en tagong krije ta har Snapchat. Owen hat in grutte skare fans sammele by wa't se tige populêr is, benammen omreden fan har grutte hingelboarsten. It is bekend dat de rapper Lil B Owen op Twitter folget.

## Lichemsskaaimerken
Katee Owen is blank, mei brune eagen en brún hier. Neffens har offisjele opjefte is se 1.67&nbsp;m lang, mei in gewicht fan 50&nbsp;kg, en in natuerlike kupmaat 32F (ek wol werjûn as 32DDD). Behalven de wenstige piercings troch de earlellen hat se ek in nâlpiercing. Tatoeaazjes hat se lykwols net.

## Keppelings om utens
* Offisjele webside fan Katee Owen
* Katee Owen op Twitter
* Biografyske gegevens fan Katee Owen op ''Everipedia''
* Biografyske gegevens fan Katee Owen op ''Mandatory.com''
Egedal (gemeente)

**Egedal** is in gemeente yn Nordsjælland yn de regio Haadstêd (Deensk: *Region Hovedstaden*) yn Denemark. De gemeente hat in oerflak fan 	125,87 km² en in befolking fan likernôch 43.000 (2018) ynwenners. 

De gemeente Egedal ûntstie op 1 jannewaris 2007 yn it ramt fan de gemeentlike weryndieling troch gearfoeging fan:   

* de eardere gemeente Ledøje-Smørum;
* de eardere gemeente Stenløse;
* de eardere gemeente Ølstykke.

## Plakken

## Nammestriid
De gemeente hiet ynearsten Kongsdal, mar nei beswieren fan de eigner fan it lângoed Kongsdal en ferskate oare partikulieren mei de achternamme Kongsdal is de namme feroare. Egedal waard keazen om't ferskate pleatsen yn de gemeente dy namme hawwe.
Dragør (gemeente)

**Dragør** is in gemeente yn Grut-Kopenhagen yn de regio Haadstêd (Deensk: *Region Hovedstaden*) yn Denemark. 

De gemeente Dragør is in lytse gemeente op Amager. De gemeente bestiet út de twa stêden Dragør en Store Magleby, dy't nei inoar ta groeid binne en hast ien plak foarmje.

De gemeente ûntstie by de gemeentlike weryndieling fan 1974 troch gearfoeging fan de parochy's Dragør en Store Magleby.

Yn it ramt fan de gemeentlike weryndieling fan 2007 bleau de gemeente selsstannich, mar moast wol in gearwurkingsoerienkomst slute mei de oanbuorjende gemeente Tårnby.
## Plakken
Brøndby (gemeente)

**Brøndby** is in foarstêdgemeente yn de regio Haadstêd (Deensk: *Region Hovedstaden*) yn Denemark. De gemeente bestiet út fjouwer parochy's: Brøndby Strand; Brøndbyvester; Brøndbyøster en Nygårds. Bûten de sletten bebouwing fan Brøndby wenje mar in pear hûndert minsken. 
 
De gemeente wie de earste yn Denemark dy't in folslein ferbod op it smoken yn alle publike gebouwen ynfierde. Faaks is de gemeente noch it meast bekend fan de fuotbalklub Brøndby IF, ien fan de topklubs fan it lân.

## Plakken
Jaime Faith Edmondson

**Jaime Faith Edmondson** (Bartow (Floarida), 30 desimber 1978) is in Amerikaansk neakenmodel en tillefyzjepersoanlikheid. Se waard bekend doe't se yn 2010 as Playmate of the Month yn it neakenblêd *[[Playboy (tydskrift)|Playboy]]* stie. Neitiid die se mei oan ferskate realitytillefyzjeprogramma's.

## Libben en karriêre
### Jonkheid en oplieding
Edmondson waard yn 1978 berne yn Bartow, yn it sintrale diel fan 'e Amerikaanske steat Floarida. Se brocht har iere jonkheid troch yn Georgia, mar ferfear mei har mem en styfheit nei súdlik Floarida doe't fiif&nbsp;jier wie. Se komt út in famylje mei in lange tradysje om by de plysje te wurkjen. Nei't se de middelbere skoalle trochrûn hie oan 'e North East High School yn Oakland Park, folge Edmondson in oplieding oan 'e Atlantyske Universiteit fan Floarida (FAU) yn Boca Raton, dêr't se yn 2002 ôfstudearre mei in bachelorgraad yn kriminology. 

### Karriêre
Neitiid wurke Edmondson twa jier by de plysje fan Boca Raton, dêr't se benammen nachttsjinsten draaide. Yn 2004 joech se dy baan op sadat se in profesjoneel cheerleader wurde koe foar de Amerikaansk fuotbalploech de Miami Dolphins, út Miami. Dêr wurke se seis jier. Yn 2009 en 2010 namen Edmondson en har kollega-cheerleader foar de Dolphins Cara Rosenthal diel oan it fjirtjinde seizoen fan it realitytillefyzjeprogramma *The Amazing Race*. Se berikten it twadde plak en kearden yn it achttjinde seizoen fan itselde programma werom om it nochris te besykjen, mar doe foelen se yn 'e trêde ôflevering al ôf, wêrmei't se op it njoggende plak einigen.

Yn 2010 liet Edmondson harsels neaken fotografearje foar in fotoreportaazje yn 'e Amerikaanske edysje fan it neakenblêd *[[Playboy (tydskrift)|Playboy]]*. Hja kaam op 'e omslach te stean en wie de Playmate fan 'e moanne jannewaris. Datselde jiers spile Edmondson harsels (yn har hoedanichheid fan Playmate) yn 'e tillefyzjefilm *The Bunny House*. Ek wie se as harsels te sjen yn fjouwer ôfleverings fan 'e realitysearje *The Girls Next Door*, en fierders hie se in roltsje yn 'e fideoklip fan it nûmer *This Ain't No Love Song* fan Trace Adkins.

## Priveelibben
Op 31 desimber 2015 troude Edmondson mei de Amerikaanske honkbalstjer Evan Longoria. Hja wennen doe al ferskate jierren gear. Harren dochter Elle Leona waard berne op 20&nbsp;febrewaris 2013 yn Boca Raton. Edmondson stiet bekend as dierefreon, en docht frijwilligerswurk yn in hûne-asyl.

## Lichemsskaaimerken
Jaime Faith Edmondson is blank, mei brune eagen en read oant readbrún hier. Neffens har offisjele opjefte is se 1.73&nbsp;m lang, mei in gewicht fan 57&nbsp;kg, en kupmaat 34C, dêr't se in boarstfergruttingsoperaasje foar ûndergien hat. Behalven de wenstige piercings troch de earlellen hat se ek in nâlpiercing, mar tatoeaazjes hat se net.

## Keppelings om utens
* Jaime Faith Edmondson op Twitter
* Biografy en filmografy fan Jaime Faith Edmondson yn 'e ''Internet Movie Database'' (IMDb)
* Biografyske gegevens fan Jaime Faith Edmondson op ''FreeOnes''
* Beheinde biografy fan Jaime Faith Edmondson
Brandsma Kofje

**Brandsma Kofje** (Nederlânsk en offisjeel: *Brandsma Koffie*) is in bedriuw yn 'e Fryske stêd Boalsert, dat yn 1893 oprjochte waard as kofjebrânerij. It is in famyljebedriuw, dat (anno 2018) yn it besit is fan 'e fjirde generaasje Brandsma's. Behalven yn kofje docht Brandsma Kofje ek al hast fan it begjin ôf oan yn tee. Sûnt de lêste desennia fan 'e tweintichste iuw is dêr bykommen de ferkeap fan en service foar kofjesetapparatuer foar horeka en oare grutferbrûkers. Ta de klanten fan it bedriuw hearre in protte hotels en grand cafés, en ek in soad korporaasjes, dy't de apparatuer oanskaffe foar yn 'e kantine.

Yn 2018 fierde it bedriuw syn 125-jierrich bestean mei it *Koffie en Thee Event* (KTE), in feest foar fynpriuwers, dat op 9&nbsp;oktober holden waard yn Thialf op It Hearrenfean. Dêroan ferlienden û.o. harren meiwurking: Lex Wenneker, dy't op it wrâldkampioenskip foar barista's yn 2018 de sulverne medalje behelle; Jasper Houtman, einredakteur fan it *[[Financieel Dagblad]]*; en Suzanne Schulting, de Olympysk kampioene 1000&nbsp;m shorttrack 2018.

Yn Noard-Nederlân wurket Brandsma al sûnt likernôch 1980 gear mei Pelican Rouge. Brandsma hat in dochterûndernimming mei de namme TopBrewer, dy't behelle is yn 'e ymport fan kofje en tee yn Nederlân. TopBrewer iepene yn 2018 oan 'e Súdas yn Amsterdam in fêstiging dy't hannelet yn stilearre kofjesetapparatuer dy't folslein opgiet yn it ynterieur. Yn it jubileumjier lansearre Brandsma ek in nij kofjemerk: 'IJzersterk', in stadich brânde kofje út in lytse ambachtlike brânerij. Yn it ramt fan it projekt Ljouwert/Fryslân Kulturele Haadstêd fan Jeropa 2018 brocht Brandsma ek in spesjaal soarte kofje op 'e merk: 'Us Kofje', mei as (Frysktalige) slogan "Sa rûch as tou". De smaak fan dy kofje soe basearre wêze op it karakter fan 'e Westerlauwerske Friezen: "in bytsje eigensinnich, mar o sa poer en tagonklik."

## Keppelings om utens
*Webside fan Brandsma Kofje
Bornholm (gemeente)

**Bornholm** is in gemeente yn Denemark dy't it eilân Bornholm omfiemet. De gemeente leit súdlik fan Sweden en noardlik fan Poalen en ûntstie op 1 jannewaris 2003, doe't de fiif gemeenten fan Bornholm, Allinge-Gudhjem, Hasle, Nexø, Rønne en Aakirkeby, gearfoege waarden ta ien gemeente. Fan 1 jannewaris 2003 oant 31 desimber 2006 tsjinne de gemeente ek as provinsje. Sûnt 1 jannewaris 2007, doe't de provinsjes waarden opheven, makket Borholm diel út fan de  regio Haadstêd (Deensk: *Region Hovedstaden*).

De eilannenarsjipel Ertholmene noardeastlik fan Bornholm hearre net by de gemeente, dy falt nammentlik ûnder it direkte bestjoer fan it Deenske Ministearje fan Definsje.

De befolking fan de gemeente Bornholm rint sûnt 1965 stadich werom. Yn 2014 sakke it ynwennertal foar it earst sûnt 100 jier ûnder de 40.000. Op 1 jannewaris 2018 bedroech it ynwennertal 39.632.
## Plakken
Ballerup (gemeente)

**Ballerup** is in gemeente yn de  regio Haadstêd (Deensk: *Region Hovedstaden*) op it eilân Seelân (Sjælland) yn it easten fan Denemark. De gemeente leit likernôch 15 kilometer fan it sintrum fan Kopenhagen en beslacht in gebiet fan 33,95 km². 

De gemeente Ballerup waard by de weryndieling fan 1970 foarme troch de parochy's Ballerup, Måløv, Pederstrup en Skovlunde gear te foegjen. 

Oanbuorjende gemeentes binne eastlik Herlev, noardlik Furesø, westlik Egedal en súdlik Albertslund en Glostrup. 

Al sûnt 1933 hat de gemeente in sosjaal-demokratysk bestjoer.
## Plakken

## Tsjerken

04-11-21-f2 21 Ballerup kirke.jpg|Ballerup kirke
Nordenskirker maaloevx01.jpg|Måløv kirke
Skovlunde Kirke 2007.jpg|Skovlunde kirke
Rients Yntema

**Rients Doekles Yntema** (Penjum, 19 oktober 1831 - dêre, 1 febrewaris 1884) wie in Frysk keatser dy't yn 'e njoggentjinde iuw fiif kear de PC wûn.

## Libben en karriêre
Yntema waard yn 1831 berne yn Penjum, yn 'e doetiidske gritenij Wûnseradiel. Hy moat al foar 1854 úteinset wêze mei in karriêre yn it keatsen, mar út dy tiid is gjin ynformaasje oerlevere. Yn elts gefal wûn er yn 1854 de PC yn Frjentsjer mei in partoer dat fierders bestie út Pieter Baukes Rijpma fan Penjum en Willem Klazes Boorsma fan Tsjummearum. 

Yn 1858 wûn Yntema de PC fannijs, doe mei Pieter Baukes Rijpma en Pieter Ulbes Rijpma, dy't allebeide ek út Penjum ôfkomstich wiene. Deselde trije mannen triomfearren noch twaris, op 'e PC fan 1860 en op 'e PC fan 1861. De fyfde en lêste kear dat Yntema de PC wûn, wie yn 1862, doe't er dat die mei Pieter Baukes Rijpma en Hielke Folkerts Post fan Kimswert.

Yn totaal garre Yntema 34 punten op foar it Ivich Keatsklassemint foar't er yn 1865 ophold mei keatsen. Hy kaam yn 1884 yn 'e âlderdom fan 52&nbsp;jier yn syn berteplak Penjum te ferstjerren.

## Prizen
* 1854 - PC 1e priis
* 1858 - PC 1e priis
* 1860 - PC 1e priis
* 1861 - PC 1e priis
* 1862 - PC 1e priis
Albertslund (gemeente)

**Albertslund** is in gemeente yn de regio Haadstêd (Deensk: *Region Hovedstaden*) yn Denemark. De gemeente hat in oerflak fan 23,18 km² en in befolking fan likernôch 27.743 (2018) ynwenners.

De gemeente Allerød ûntstie yn 1970 yn it ramt fan de gemeentlike weryndieling troch gearfoeging fan:   

* de parochy Herstedvester;
* de parochy Herstedøster;
* de parochy Opstandelseskirkens.

Ynearsten hiet de nije gemeente *Herstedernes Kommune*, dus de gemeente fan de beide "Herstêden" (Herstedvester en Herstedøster), mar yn 1973 moast de namme feroare wurde yn *Albertslund Kommune*, om't de Deenske oerheid gemeentenammen yn mearfâld ôfwiisde.
Nasjonaal wâld

* nasjonaal wâld (Brazylje), in beskerme wâld foar duorsum gebrûk yn it besit fan 'e Brazyljaanske oerheid
* nasjonaal wâld (Feriene Steaten), in beskerme natoergebiet yn 'e foarm fan in wâld, dat yn it besit is fan 'e Amerikaanske federale oerheid 
* nasjonaal wâld (Frankryk), in wâld dat eigendom is fan 'e Frânske steat, weromgeand op it Edikt fan Moulins fan 1566
* steatswâld (Poalen), in beskerme wâld dat eigendom is fan 'e Poalske steat
Allerød (gemeente)

**Allerød** is in Noardseelânske gemeente yn de regio Haadstêd (Deensk: *Region Hovedstaden*) yn Denemark. De gemeente hat in oerflak fan 67,43 km² en in befolking fan likernôch 25.235 (2018) ynwenners.

De gemeente Allerød ûntstie yn 1970 yn it ramt fan de gemeentlike weryndieling troch gearfoeging fan:   

* de eardere gemeente Lillerød;
* de eardere gemeente Blovstrød;
* de eardere gemeente Lynge-Uggeløse.

Yn in referindum by de gemeentlike weryndieling fan 2007 keas 70% fan de befolking om selsstannich te bliuwen. 

## Namme
Der waard by de weryndieling fan 1970 keazen foar de hjoeddeiske gemeentenamme om foar de âlde nammen oer neutraal te bliuwen. 

Nei de regio waard it Allerød-ynterstadiaal, de lêste waarme faze foar it ein fan de lêste iistiid, ferneamd, dy't likernôch 12.000 oant 14.000 lyn plakfûn. Oan 'e ein fan de 19e iuw waarden dêr foar it earst argeologyske resten út dy foar de delsettingsûntwikkeling fan Jeropa wichtige perioade fûn. 

## Plakken
Nasjonaal gerslân

In **nasjonaal gerslân** (Ingelsk: *national grassland*) is yn 'e Feriene Steaten in soarte fan beskerme natoergebiet dat eigendom is fan 'e federale oerheid. De beskerme status is leger as by in nasjonaal park, en ferlykber mei dy fan in nasjonaal wâld. Nasjonale gerslannen besteane grutdiels út prêrje dy't brûkt wurdt foar duorsume doelen (lykas jacht, beweiding troch fee en mynbou) en foar rekreaasje. Se ûntstiene troch de Bankhead-Jones Farm Tenant Act of 1937, dy't fan krêft waard ûnder it presidintskip fan Franklin D. Roosevelt. 

Der binne anno 2018 20 nasjonale gerslannen, mei in totaal oerflak fan 15.533&nbsp;km². De measte nasjonale gerslannen meitsje diel út fan of grinzgje oan de Grutte Flakten fan Noard-Amearika. Op dy regel binne trije útsûnderings: it Nasjonaal Gerslân Butte Valley, yn noardwestlik Kalifornje, it Nasjonaal Gerslân Crooked River, yn sintraal Oregon, en it Nasjonaal Gerslân Curlew, yn súdeastlik Idaho. It behear fan 'e nasjonale gerslannen en nasjonale wâlden is yn 'e hannen fan 'e United States Forest Service, dy't ûnder it Ministearje fan Lânbou resortearret.

De Nasjonale Gerslannen Cedar River, Little Missouri en Sheyenne yn Noard-Dakota foarmje yn 'e mande mei it Nasjonaal Gerslân Grand River yn Súd-Dakota de Prêrjegerslannen fan Dakota (*Dakota Prairie Grasslands*). Alle oare nasjonale gerslannen binne bestjoerlik keppele oan in deunby nasjonaal wâld. De reden dêrfoar is dat nasjonale gerslannen oer it algemien folle lytser binne as nasjonale wâlden, en in stik minder ûnderhâld fergje. It grutste nasjonaal gerslân, Little Missouri yn Noard-Dakota, beslacht 4163,3&nbsp;km², ûngefear like grut as in middelgrut nasjonaal wâld.
Nasjonaal wâld (Feriene Steaten)

In **nasjonaal wâld** (Ingelsk: *national forest*) is yn 'e Feriene Steaten in soarte fan beskerme natoergebiet dat eigendom is fan 'e federale oerheid. De beskerme status is leger as by in nasjonaal park, en ferlykber mei dy fan in nasjonaal gerslân. Nasjonale wâlden besteane grutdiels út beboske kriten, dy't brûkt wurde foar duorsume boskbou en rekreaasje. Se ûntstiene troch de Lânferoaringswet fan 1891 (*Land Revision Act of 1891*), dy't fan krêft waard ûnder it presidintskip fan Benjamin Harrison. Dy wet wie it geastlik bern fan in groep foaroansteande sakelju út 'e krite fan Los Angeles, oanfierd troch Abbot Kinney en houtfêster Theodore Lukens, dy't yn noed sieten oer de skea dy't feeboeren en mynwurkers tabrochten oan it San Gabrielberchtme. 

Anno 2018 besteane der yn 'e Feriene Steaten 155 nasjonale wâlden, dy't mei-inoar in oerflak fan 769.000&nbsp;km² beslane, oftewol 8,5% fan it hiele grûnoerflak fan 'e Feriene Steaten. Dêrfan leit 87% oan 'e westkant fan 'e rivier de Mississippy, benammen yn 'e Rocky Mountains. De steat Alaska omfiemet 12% fan al it nasjonaal wâldlân. De restearjende 1% leit eastlik fan 'e Mississippy en op Porto Riko en de Amerikaanske Famme-eilannen. De nasjonale wâlden eastlik fan 'e Grutte Flakten binne foar it meastepart gjin oerwâld, mar bosk dat nei de oanskaf fan 'e grûn troch de Amerikaanske oerheid yn 1891 nij oanplante is. It behear fan 'e nasjonale wâlden is yn 'e hannen fan 'e United States Forest Service, dy't ûnder it Ministearje fan Lânbou resortearret.
Confederation (romansearje)

De ***Confederation*** is in romansearje dy't skreaun is troch de Kanadeeske auteur Tanya Huff. De rige, dy't opdield wurde kin yn 'e ''Valor''-searje en de ''Peacekeeper''-searje, heart ta it sjenre fan 'e science fiction. De titel ferwiist nei de Konfederaasje, in ynterstellêr steatsferbân mei in grut tal ferskate rassen fan bûtenierdske wêzens, dêr't de minskheid him yn 'e takomst fan 'e *Confederation*-searje by oansletten hat. De romanrige ferskynde by de New&nbsp;Yorkske útjouwerij DAW Books, dy't it earste boek, *[[Valor's Choice]]*, yn 2000 publisearre. Werútjeften kamen út by de Britske útjouwerij Titan Books. De boeken binne skreaun yn it personele perspektyf. 

## Boeken
* de ''Valor''-searje
** 2000 – *[[Valor's Choice]]*
** 2002 – *[[The Better Part of Valor]]*
** 2007 – *[[The Heart of Valor]]*
** 2008 – *[[Valor's Trial]]*
** 2010 – *[[The Truth of Valor]]*
*** omnibus: 2006 – *A Confederation of Valor* (omnibusedysje fan *Valor's Choice* en *The Better Part of Valor*)
* de ''Peacekeeper''-searje
** 2015 – *[[An Ancient Peace]]*
** 2017 – *[[A Peace Divided]]*
** 2018 – *[[The Privilege of Peace]]*

## Ynhâld
De *Confederation*-searje spilet yn in takomst wêryn't de minskheid him oansletten hat by de Konfederaasje, in ûnbidich grut steatsferbân mei alderhanne bûtenierdske rassen. De stifters fan 'e Konfederaasje binne de saneamde Aldere Rassen, dy't in nivo fan beskaving berikt hawwe dêr't geweld, om lykfol hokker reden, as ûntalitber beskôge wurdt. Sterker noch, hja grize fan geweld en kinne harsels der net iens mear ta bringe om geweld te begean. Nei de oprjochting waarden by de tiid lâns stadichoan oare rassen ta de Konfederaasje talitten sadree't dy itselde nivo fan beskaving berikt hiene. Dy letter talitten rassen binne de saneamde Middelrassen. Doe't de Konfederaasje lykwols fiifhûndert jier lyn oanfallen waard troch in oar grut steatsferbân, de Primasy, sieten de Aldere Rassen en de Middelrassen mei de hannen yn 't hier om't de pasifistyske Konfederaasje net oer in leger of in float beskikte. Harren oplossing wie om 'e minder beskaafde Minsken, Taykan en Krai (de saneamde Jongere Rassen) yn 'e Konfederaasje op te nimmen, dy't gjin swierrichheden hiene om har oan te passen fan planetêre ta ynterstellêre oarlochfiering. 

Yn 'e *Valor*-searje wurdt ferteld hoe't Torin Kerr, in froulike, minsklike ûnderofsier fan it marinierskorps fan 'e Konfederaasje, by potinsjeel deadlike misjes troch de hiele Molkewei kear op kear besykje moat om sawol de koal as de geit te sparjen, oftewol om sawol har superieuren tefreden te stellen as har manskippen yn libben te hâlden. Dêrby wit hja op in beskaat momint nei generaasjes fan striid mei de Primasy frijwol eigenhandich in ein oan 'e oarloch te meitsjen. Neitiid giet Torin út it korps en wurdt har nei ferrin fan tiid frege om har mei by de saneamde 'warders' te jaan, de plysje fan 'e Konfederaasje, dy't de frede yn it grutte steatsferbûn bewekje moatte. Dat jout oan oanlieding ta in hiele rige nije aventoeren, dy't fêstlein binne yn 'e *Peacekeeper*-searje.
Hillerød

**Hillerød** is in stêd yn Denemark. It plak leit yn it sintrum fan Noard-Sjellân, sa'n 30 km. noardlik fan de haadstêd Kopenhagen. Hillerød is it haadplak fan de gemeente Hillerød en ek it bestjoerlike sintrum fan de *[[Haadstêd (Deenske regio)|Region Hovedstaden]]*, ien fan de fiif regio's fan Denemark.

Yn de stêd stiet it grutste renêssânse slot fan Skandinaavje, it Slot Frederiksborg. Yn it slot is tsjintwurdich it Deenske Nasjonaal-histoaryske Museum ûnderbrocht. 

Om de stêd hinne lizze de eardere keninklike domeinen fan Gribskov nei it noarden ta en Store Dyrehave nei it suden ta.

## Keppeling om utens
Unôfhinklike film

In **ûnôfhinklike film**, ek wol bekend ûnder de Ingelske term **indie** of **indiefilm** (koart foar *independent film*), is in spylfilm of koarte film dy't produsearre is sûnder de stipe fan in grutte filmstudio. Sokke films binne faak lowbudgetfilms of geane oer in kontroversjeel ûnderwerp. Tanimmende kreätiviteit en foarútgong yn 'e beskikbere technology hawwe derfoar soarge dat de merk foar ûnôfhinklike films fan 'e ein fan 'e tweintichste iuw ôf sterk yn profesjonaliteit en populariteit groeid is.

Unôfhinklike films kinne yn prinsipe ta elts sjenre hearre. Se wurde ornaris karakterisearre troch in beheinde publikaasje en lytse of hielendal gjin marketingkampanje. Makkers fan ûnôfhinklike films besykje harren produkten faak fertoand te krijen op filmfestivals, mei't se dêr in breed publyk berikke kinne sûnder dêrfoar folle jild kwyt te wêzen. Guon filmfestivals lizze har útslutend ta op ûnôfhinklike films, lykas it Sundance Film Festival, yn 'e Feriene Steaten, dat it grutste festival foar ûnôfhinklike films yn 'e wrâld is.
Filmfestival

In **filmfestival** is in organisearre evenemint yn 'e foarm fan in festival, dat oer in stikmannich dagen holden wurdt yn in stêd of regio, mei as doel om films ûnder de oandacht te bringen fan it publyk. Foar it fertoanen fan films meitsje filmfestivals yn 'e regel gebrûk fan ferskate filmsealen tagelyk, meastal yn ûnderskate bioskopen. Ek komt it almar mear foar dat films op sokke festivals yn 'e iepen loft fertoand wurde. Filmfestivals tsjinje ek as moetingsplak foar filmmakkers, lykas regisseurs en filmprodusinten, en oaren dy't mei de filmyndustry te krijen hawwe. 

De measte films dy't op filmfestivals oanpriizge wurde, binne koartlyn makke, of it moat wêze dat it festival in tema hat yn it ramt wêrfan't films út 'e âlde doaze wer op 'e nij foar it fuotljocht brocht wurde. Guon films hawwe har alderearste fertoaning op in filmfestival en geane dêr dan dus yn premiêre (hoewol't beskate filmhistoarisy in premiêre op in filmfestival net as in 'echte' premiêre beskôgje). Ofhinklik fan wêr't it oanbelangjende filmfestival him op rjochtet, kinne der regionale, binnenlânske en/of bûtenlânske films te sjen wêze. As der ek bûtenlânske films fertoand wurde, hat it filmfestival ornaris it wurd 'ynternasjonaal' yn 'e namme. Guon filmfestivals rjochtsje har op films fan ien beskaat sjenre, lykas film noir, horror of science fiction. Oer it algemien wurde op filmfestivals sawol spylfilms as koarte films fertoand, en faak ek dokumintêres.

De meast prestizjeuze filmfestivals fan 'e wrâld binne it Ynternasjonaal Filmfestival fan Cannes, yn Frankryk, it Ynternasjonaal Filmfestival fan Berlyn, yn Dútslân, en it Ynternasjonaal Filmfestival fan Feneesje, yn Itaalje. Dy eveneminten wurde soms de "Grutte Trije" neamd. It grutste filmfestival bûten Jeropa is it Ynternasjonaal Filmfestival fan Toronto, yn Kanada. It âldste filmfestival is dat fan Feneesje, dat datearret fan 1932. De âldste filmfestivals fan Noard-Amearika binne it Ynternasjonaal Film- & Fideofestival fan Columbus, yn Ohio (ek bekend as The Chris Awards), dat foar it earst holden waard yn 1953, en it Ynternasjonaal Filmfestival fan San Francisco, yn Kalifornje, dat ûntstie yn 1957. Tegearre hawwe dy beide festivals in grutte rol spile by it yntrodusearjen fan bûtenlânske films yn 'e Feriene Steaten. Yn Fryslân wurdt elts jier yn oktober it Noardlik Film Festival holden.
Van Harinxma thoe Slooten

**Van Harinxma thoe Slooten** is in Frysk baronnegeslacht dat ôfstamt fan 'e famylje Harinxma. In 1814 waard de famylje opnaam yn 'e Nederlânske adel. 

## Famyljeleden
Jhr. mr. Albertius van Harinxma thoe Slooten (1765-1816), lid Provinsjale Steaten fan Fryslân, frederjochter fan Holwert
*Mr. Johan Sippo baron van Harinxma thoe Slooten (1802-1852), grytman fan Westdongeradiel, lid Provinsjale Steaten fan Fryslân
*Mr. Maurits Pico Diederik baron van Harinxma thoe Slooten (1804-16), grytman fan Smellingerlân
** Albertus baron van Harinxma thoe Slooten (1836-1881), boargemaster fan Opsterlân
** Mr. Binnert Philip baron van Harinxma thoe Slooten (1839-1923), lid Twadde Keamer, Kommissaris fan de Kening/Keninginne yn Fryslân
*** Maurits Pico Diederik van Harinxma thoe Slooten (1864-1935)
**** Binnert Philip baron van Harinxma thoe Slooten (1893-1969), Nederlânske diplomaat
*** Mr. Coert Lambertus van Harinxma thoe Slooten (1865-1927), rjochter Ljouwerter rjochtbank, letter riedshear gerjochtshof Ljouwert  
**** Binnert Philip baron van Harinxma thoe Slooten (1893-1945), keamerhear fan Koningin Wilhelmina, rjochter in Ljouwert, lid fan it ferset yn Ljouwert . 
***Mr. Douwe Jan Andries baron van Harinxma thoe Slooten (1869-1945), boargemaster fan Grevelân en Ankefean
****Binnert Anne Philip baron van Harinxma thoe Slooten (1906-1991), boargemeester fan Nederhorst den Berg
*** Dr. mr. Pieter Albert Vincent van Harinxma thoe Slooten (1870-1954), Kommissaris fan de Keninginne yn Fryslân
*** Mr. Albertus baron van Harinxma thoe Slooten (1872-1940), jurist, prokureur-generaal yn Amsterdam
****Mr. Johan Sippo baron van Harinxma thoe Slooten (1898-1950), abbekaat
*****Maria van Harinxma thoe Slooten (1927-2015)
***** Mr. Albertus baron van Harinxma thoe Slooten (1930-2012), boargemaster fan Doorn en De Bilt
** Mr. Johan Sippo baron van Harinxma thoe Slooten (1848-1904), boargemaster fan Ljouwert en De Haach
Fjirde wand

De **fjirde wand** is in begryp út it aktearjen wêrmei't de foarkant fan it toaniel oantsjut wurdt. De earste trije wanden binne de sydkanten en de efterkant fan it toaniel. De 'fjirde wand' bestiet net, om't it publyk yn 'e skouboarch dan de akteurs net sjen kinne soe. Mar de akteurs beare dat der oan 'e foarkant fan it toaniel in muorre is, en dat se dêrtroch it publyk net sjen kinne. De fjirde wand is dus eins in trochsichtigen-ien, dy't it publyk by steat stelt om nei it toanielstik te sjen, wylst foar de personaazjes dy't troch de akteurs spile wurde, it publyk ûnsichtber bliuwt.

De fjirde wand waard foar it earst beskreaun troch de Frânske filosoof en keunstkritikus Denis Diderot, yn syn *Discours sur la Poésie Dramatique*, út 1758. Fan 'e yntree fan it naturalisme ôf, yn 'e njoggentjinde iuw, waard it lykwols pas gebrûklik om it konsept fan 'e fjirde wand ta te passen. Der waard fan dy tiid ôf nammentlik besocht in sa libbensecht mooglike foarstelling  te meitsjen, û.m. troch skildere dekôrdoeken te ferfangen troch trijediminsjonale dekôrstikken op it poadium. Ek oan 'e manear fan sprekken waarden doe dingen feroare. Earder wie it foar de akteurs wizânsje om nei it publyk ta te spyljen en dêrby harren teksten foar te dragen. Neitiid waard keazen foar in oare oanpak, wêrby't de oanwêzigens fan it publyk negearre waard en akteurs tsjin inoar sprieken. Troch de yntroduksje fan elektryske ferljochting waard de fjirde wand foar de akteurs it stik makliker op te bouwen, om't se doe troch it frontljocht út 'e seal it publyk dochs al amper mear gewaarwurde koene.

De fjirde wand wurdt yn oerdrachtlike sin ek brûkt by oare foarmen fan fiksje, lykas literatuer, film, tillefyzje, harkspullen, strips en kompjûterspultsjes. Yn dy kontekst komt de fjirde wand benammen op 't aljemint as er 'trochbrutsen' wurdt. Mei dat 'trochbrekken fan 'e fjirde wand' wurdt in stylfoarm oantsjutten wêrby't in personaazje ynienen, om samar te sizzen, út it ferhaal stapt troch him direkt ta it publyk te rjochtsjen. Dêrmei wurdt ymplisyt erkend dat de realiteit dy't oproppen waard troch de oanbelangjende foarm fan fiksje mar in yllúzje is. It trochbrekken fan 'e fjirde wand is in foarm fan ferfrjemding, en wurdt yn sokke gefallen faak brûkt foar it komyske effekt dat it jaan kin.
The Walt Disney Studios (difyzje)

**The Walt Disney Studios** foarmje de difyzje fan The Walt Disney Company wêrby't de eigentlik filmstudio's fan Disney ûnderbrocht binne. Dit ûnselsstannige bedriuw is fêstige yn Burbank (Kalifornje), yn it fysike studiokompleks dat ek The Walt Disney Studios hjit, en dêr't it net mei betize wurde moat. The Walt Disney Studios wiene foarhinne yndield by it gruttere bedriuwssegmint Walt Disney Studio Entertainment, mar by in reorganisaasje yn maart 2018 binne The Walt Disney Studios as iennichste ûnderdiel fan dat bedriuwssegmint oerbleaun. Sadwaande kinne Walt Disney Studio Entertainment en The Walt Disney Studios no lykslein wurde, hoewol't se formeel noch apart faninoar besteane. The Walt Disney Studios binne lid fan 'e Motion Picture Association of America (MPAA).

## Underdielen
Ta The Walt Disney Studios hearre de folgjende dochterûndernimmings:
* 20th Century Fox (produksje fan live-actionfilms)
** Fox Family 
** Fox Studios Australia 
** New Regency Productions (foar 20%)
** Zero Day Fox
* 20th Century Fox Animation (produksje fan tekenfilms)
** Blue Sky Studios
* Disney Music Group (produksje fan muzyk)
** Disney Music Publishing
** Fox Music
** Hollywood Records
** Marvel Music
** Walt Disney Records
* Disney Theatrical Group (produksje fan toanielfoarstellings)
** Disney Theatrical Licensing
** Disney Theatrical Productions
** Fox Stage Productions
** Disney Live Family Entertainment (DLFE)
*** Disney Live!
*** Disney on Ice
*** Walt Disney Special Events Group
* Disneynature (produksje fan natoerdokumintêres)
* Fox 2000 Pictures (produksje fan live-actionfilms)
* Fox Searchlight Pictures (produksje fan live-actionfilms)
* Lucasfilm (produksje fan live-actionfilms)
* Marvel Studios (produksje fan live-actionfilms)
* Pixar Animation Studios (produksje fan tekenfilms)
* Walt Disney Animation Studios (produksje fan tekenfilms)
* Walt Disney Pictures (produksje fan live-actionfilms)
* Walt Disney Studio Operations (logistyk fan filmproduksje; foarhinne Disney Studio Services)
**Disney Digital Studio Services
** Fox VFX Lab
**Walt Disney Studios Production Services
***Disney Studios Australia
***Golden Oak Ranch
***KABC7 Studio B
***Prospect Studios
***Walt Disney Studios (Burbank)
* Walt Disney Studios Marketing (marketing fan films)
* Walt Disney Studios Motion Pictures (distribúsje fan films; foarhinne bekend as Buena Vista Pictures Distribution)
** Buena Vista International (distribúsje fan films)
** Touchstone Pictures (distribúsje fan films; foarhinne ek produksje fan films)
* Walt Disney Studios Special Events (organisaasje fan spesjale eveneminten)

## Sifers
Yn 2017 behellen The Walt Disney Studios in omset fan $8.379.000.000, mei de produksje fan films, muzykopnamen en toanielfoarstellings. Dêrmei waard in winst fan $2.355.000.000 makke. 

## Keppelings om utens
*Offisjele webside fan The Walt Disney Studios
Pieter Baukes Yetsenga

**Pieter Baukes Yetsenga** (Arum, 19 novimber 1865 – dêre, 2 septimber 1943) wie in Frysk keatser dy't yn 'e njoggentjinde iuw trije kear de PC wûn.

## Libben en karriêre
Yetsenga waard yn 1865 berne yn Arum, yn 'e doetiidske gemeente Wûnseradiel. Hy sette yn 1883 útein mei in karriêre yn it keatsen, en wûn yn 1890 de PC yn Frjentsjer mei in partoer dat fierders bestie út Jan Reitsma sr. en Taeke de Jong, beide ôfkomstich út Penjum. It wie Yetsenga dy't dat jiers ta kening fan 'e PC útroppen waard.

Yn 1893 wûn Yetsenga op 'e nij de PC, op 'e nij mei Jan Reitsma sr., dy't diskear as kening oanwiisd waard. De trêde man wie dat jiers Johannes Gerlofs Anema fan Skingen. Deselde trije mannen wûnen yn 1895 de PC wer. Dat wie foar Yetsenga de trêde kear dat er de PC op syn namme skreau, en de twadde kear dat er dêr ta kening útroppen waard. Neitiid behelle er yn 1900 en 1901 noch twa kear in trêde plak op 'e PC, en yn 1901 einige er by de Bûnspartij foar Senioaren op it fjirde plak. 

Ek bûten de PC keatste Yetsenga in soad mei Jan Reitsma sr. en Johannes Gerlofs Anema. Harren partoer wie sa súksesfol, dat se de bynamme 'de Trije Keningen' krigen. Der waard sels in sigaremerk nei harren ferneamd. Yetsenga garre yn totaal 55 punten op foar it Ivich Keatsklassemint foar't er oan 'e ein fan it keatsseizoen fan 1901 syn keatswant oan 'e wylgen hong. 

Pieter Baukes Yetsenga ferstoar op 2 septimber 1943, yn 'e âldens fan 77 jier. 

## Prizen
* 1890 - PC 1e priis
* 1893 - PC 1e priis
* 1895 - PC 1e priis
* 1900 - PC 3e priis
* 1901 - de Bond 4e priis
* 1901 - PC 3e priis
The Walt Disney Studios

* The Walt Disney Studios (difyzje), de difyzje fan The Walt Disney Company wêrby't de eigentlike filmstudio's bestjoerlik ûnderbrocht binne
* The Walt Disney Studios (Burbank), it fysike studiokompleks fan The Walt Disney Company yn Burbank (Kalifornje)